REGULAMENTUL (CE) NR. 1413/2007 AL COMISIEI
din 30 noiembrie 2007
de stabilire a coeficientului de reducere privind suprafața pe agricultor pentru care se solicită ajutorul pentru culturi energetice pentru anul 2007
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 89 alineatul (2),
întrucât:
(1)
Articolul 89 alineatul (1) din Regulamentul (CE) nr. 1782/2003 stabilește o suprafață maximă garantată de 2 000 000 ha eligibilă pentru ajutorul pentru culturi energetice în temeiul articolului 88 din respectivul regulament. Articolul 89 alineatul (2) prevede că, în cazul în care suprafața pentru care se solicită ajutorul depășește suprafața maximă garantată, suprafața pe agricultor pentru care se solicită ajutorul se reduce proporțional pentru anul în cauză.
(2)
În temeiul articolului 4 din Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime (2), coeficientul de reducere urmează să fie stabilit înainte de acordarea plăților către agricultori și cel târziu la data de 31 ianuarie a anului următor, pe baza datelor comunicate în conformitate cu articolul 3 alineatul (1) litera (b) din respectivul regulament.
(3)
În conformitate cu articolul 3 alineatul (1) litera (b) din Regulamentul (CE) nr. 1973/2004, statele membre au comunicat Comisiei datele privind suprafața totală pentru care s-a stabilit ajutorul pentru culturi energetice pentru anul 2007, în temeiul articolului 88 din Regulamentul (CE) nr. 1782/2003. Pe baza respectivelor comunicări, s-a stabilit că suprafața totală pentru 2007 era de 2 843 450 ha.
(4)
Având în vedere că numărul de 2 843 450 ha indicat mai sus depășește suprafața maximă garantată de 2 000 000 ha eligibilă pentru ajutor, este necesar să se stabilească coeficientul de reducere care urmează să fie aplicat suprafeței pe agricultor pentru care se solicită ajutorul pentru anul 2007.
(5)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Coeficientul de reducere care urmează să se aplice suprafeței pe agricultor pentru care se solicită ajutor pentru culturi energetice pentru anul 2007 în temeiul articolului 88 din Regulamentul (CE) nr. 1782/2003 este de 0,70337.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2007.